যুবরাজ সিংহ, গ্যারি সোবার্স, রবি শাস্ত্রী এবং সাগর মিশ্র! প্রথম তিনজন বিশ্ব ক্রিকেটে সাড়া জাগানো ত্রয়ী। চতুর্থ জন? একদমই অচেনা। চারজনেই কিন্তু একই বৃত্তের বাসিন্দা। একই ওভারে ছয় ছক্কা মারার বিরল নজিরের কৃতিত্বে। কিংবদন্তি ক্রিকেটারদের সঙ্গে একাসনে বসার নায়ক সাগর মিশ্র বর্তমানে কলকাতায়, আন্তঃরেল ক্রিকেট টুর্নামেন্ট খেলার জন্য।
পূর্ব রেল স্পোর্টস কমপ্লেক্সে যখন সাগরকে ধরা হল, তখনই তাঁর মুখে অবিশ্বাস্য সেই ম্যাচের রেশ যেন লেগে। টাইমস শিল্ডের বি ডিভিশনের ম্যাচে আরসিএফের বিরুদ্ধে মুম্বইকর হাঁকিয়েছিলেন ছয় ছক্কা। কেমনভাবে এসেছিল হাফ ডজন ছক্কা? ধারাবিবরণী দেওয়ার ভঙ্গিতে ২৩ বছরের সাগর বলে চলেছিলেন, ‘সাধারণত, লোয়ার অর্ডারে ব্যাট করি। কিন্তু সেদিন আমাকে চার নম্বরে ব্যাটিং অর্ডারে প্রোমোট করা হয়েছিল। কারণ ওদের ন্যাটা স্পিনার ভাল বল করছিল। আমাকে বলা হয়েছিল স্কোরিং রেট ঠিক রাখতে। আমি নিজস্ব ছন্দেই সেদিন খেলেছিলাম।’

নিজস্ব চিত্র
সেই ওভারের রুদ্ধশ্বাস বিবরণ এখনও উত্তেজিত করে তোলে সাগরকে। ‘টানা চারটে বল ছয় হাঁকানোর পর আমার বাঁ পায়ে ক্র্যাম্প লাগে মারাত্মকভাবে। শেষ বলে ছয় এড়ানোর জন্য বিপক্ষের কুমার আমার পা লক্ষ্য করেই বল রেখেছিল। তবে ডিপ মিড উইকেট দিয়ে ছয় হাঁকাতে ভুল করিনি।’ ছয় ছক্কার পরেও অবশ্য আক্ষেপ রয়েছে তাঁর। মুম্বই ইন্ডিয়ান্স আর পুণে সুপারজায়ান্ট দলের ট্রায়ালে গিয়েও শেষমেশ ক্রোড়পতি লিগের শিকে ছেড়েনি তাঁর।
ছয় ছক্কার নায়কের জীবন অবশ্য ফুলে বিছানো পাপড়ির মতো ছিল না। বাবার রয়েছে সাধারণ মুদিখানার দোকান। একান্নবর্তী সংসারে দিন আনি দিন খাওয়া পরিবারে সাগর ব্যাট হাতে নিয়েছিলেন স্কুল জীবনেই। দেশের অন্যান্য উঠতি ক্রিকেটারের মতো সাগরও স্বপ্ন দেখেন সচিনের মতো ক্রিকেটবিশ্বে রাজত্ব করার। স্বপ্নের সওদাগরের সঙ্গে দেখাও হয়েছে তাঁর। একটি অনুষ্ঠানে সচিনকে দেখেই পায়ে হাত দিয়ে প্রণাম সেরেছেন। সচিনের টিপস ছিল, ‘লক্ষ্য ঠিক রেখে এগিয়ে যাও। কঠোর পরিশ্রম কর। পরিশ্রমের কোনও বিকল্প নেই।’

নিজস্ব চিত্র
যে কোম্পানির অনুষ্ঠানে সচিনের সঙ্গে আলাপ, ঘটনাচক্রে সেই কোম্পানিরই ব্র্যান্ড অ্যাম্বাসাডর স্বয়ং মহেন্দ্র সিংহ ধোনি। মাহির নাম শুনলেও একইভাবে শ্রদ্ধায় মাথা ঝুঁকে আসে সাগরের। ছয় ছক্কার মালিক বলছিলেন, ‘সচিন যদি ঈশ্বর হন, ধোনি আমার কাছে জ্বলন্ত এক অনুপ্রেরণা।’ কালচক্রে, ধোনির মতোই রেলের হয়ে ক্রিকেট থেলেন সাগর। সচিন-ধোনির স্বপ্নে বিভোর তরুণ বাইশ গজ দাপাবেন, নাকি নষ্ট এক প্রতিভা হয়েই থেকে যাবেন— ঠিক করে দেবে সময়ই!
দেখে নিন ছয় ছক্কার নায়ক কী বললেন...